b'\n_START_ARTICLE_\nGalerija Jak\xc4\x8dev dom\n_START_PARAGRAPH_\nGalerija Jak\xc4\x8dev dom je galerija v Novem mestu, ki deluje v sklopu Dolenjskega muzeja. Nahaja se na Sokolski ulici v starem delu mesta._NEWLINE_V Novem mestu so leta 1964 na\xc4\x8drtovali izgradnjo Jak\xc4\x8devega paviljona, kjer bi bila razstavljena stalna zbirka del Bo\xc5\xbeidarja Jakca. Zaradi finan\xc4\x8dnih te\xc5\xbeav projekt ni bil nikoli izpeljan, stalna zbirka pa je ob umetnikovi osemdesetletnici leta 1979 na\xc5\xa1la svoj prostor v nekdanji hi\xc5\xa1i Jak\xc4\x8devih star\xc5\xa1ev, s katero je takrat upravljal \xc5\xa0olski center za gostinstvo._NEWLINE_Stavbo je dal leta 1904 sezidati Jak\xc4\x8dev o\xc4\x8de Anton Jakac, arhitekt, ki jo je oblikoval pa je bil Italijan Giuseppe Oliva. Anton Jakac je imel ob naro\xc4\x8dilu zahteve, da arhitekt izri\xc5\xa1e sodoben hotel in kavarno, s katerima je kasneje upravljala dru\xc5\xbeina Jakac. Po vojni so stavbo nacionalizirali, v njej pa je svoje mesto dobila delavska menza. Leta 1965 je stavbo dobil v upravljanje \xc5\xa0olski center za gostinstvo, leta 1984 pa so jo spremenili v galerijo, ki je postala podru\xc5\xbenica Dolenjskega muzeja. Zaradi o\xc4\x8ditnih razlogov so galerijo poimenovali Jak\xc4\x8dev dom._NEWLINE_Do leta 2006 je bila vsebinska zasnova Jak\xc4\x8devega doma nespremenjena, saj so bili vsi razstavni prostori namenjeni razstavi umetni\xc5\xa1kih del Bo\xc5\xbeidarja Jakca. V tem letu je bila kon\xc4\x8dana prenova galerije, Dolenjski muzej pa se je po njej odlo\xc4\x8dil, da raz\xc5\xa1iri krog razstav in poleg primarne stalne razstave Bo\xc5\xbeidarja Jakca obiskovalcem ponudi \xc5\xa1e dve stalni razstavi. Tako je v Jak\xc4\x8devem domu dobila stalno mesto likovna razstava Dolenjskega muzeja in likovnopedago\xc5\xa1ka zbirka. Poleg tega je del razstavnih prostorov namenjen galerijski dejavnosti, s katero \xc5\xbeeli muzej omogo\xc4\x8diti slovenskim in tujim umetnikom predstavitev svojih del.'